**Ymarfer 2 i’r Saesneg**

Mae deiseb ag arni dros ddeg mil o enwau wedi galw am ddileu’r cynlluniau dadleuol i gael cerflun ‘cylch haearn’ ger Castell y Fflint, gan y byddai’n symbol o orthrwm Lloegr dros Gymru.

Mae’r ymateb hwn fel petai’n dangos nad oes cysylltiad rhwng barn y rhai sy’n penderfynu a barn y bobl, ac mae’r Llywodraeth wedi gwrando a chydnabod gwres teimladau pobl drwy oedi ac adolygu’r cynlluniau.

Bwriad gwreiddiol y cerflun oedd cynrychioli’r berthynas rhwng teuluoedd brenhinol yr oesoedd canol a’r cestyll a godwyd ganddynt - Castell y Fflint oedd un o’r cestyll cyntaf a godwyd gan Edward I yng Nghymru.

Yn ôl y penseiri a gynlluniodd y cerflun, y bwriad oedd dangos “natur ansefydlog y goron”. Ond yn ôl y rhai sydd wedi beirniadu’r cynllun, “y cylch o haearn” oedd yr enw a roddwyd i’r gadwyn o gestyll ar draws Cymru - cestyll a adeiladwyd yn benodol er mwyn darostwng y Cymry.

Yn ôl yr hanesydd Dr Elin Jones, mae’r cyfan yn dangos anwybodaeth ddybryd ynghylch hanes Cymru, a dywedodd “Mae’r ffaith bod Cadw heb amgyffred y byddai’r cynllun yn cael ei ddehongli fel sarhad yn dangos nad ydynt yn ymwybodol o deimladau’r Cymry am eu gwlad.”

Barn arall a fynegwyd, fodd bynnag, oedd y gallai’r cerflun gynrychioli ysbryd y Cymry gan ei fod yn portreadu methiant Edward I i amgylchynu Cymru â chylch o haearn, a dywedodd llefarydd ar ran Cadw fod “celf yn rhannu barn, yn annog trafodaeth ac yn rhywbeth y gellid ei ddehongli mewn sawl ffordd”.